El nou IES Número 5 de Sagunt disposarà de 1.180 places escolars
15 de maig 2023

![](/media/knhpb4yg/2464-c.jpg?width=850&height=561.8806306306307)

El Ple del Consell va aprovar el divendres 12 de maig el Decret de creació de l'IES Número 5 a Sagunt, el qual es crea per desglossament de l'IES Jorge Juan i de l'IES Eduardo Merello.

Els estudis de planificació educativa realitzats per la Conselleria d'Educació, Cultura i Esport han considerat que per a atendre les necessitats educatives de la zona era convenient la creació d'un institut d'Educació Secundària on s'impartiren els ensenyaments d'ESO i Batxillerat.

El nou institut, les obres del qual es preveu finalitzen en un futur pròxim, està situat al carrer Juan Molinero al Port de Sagunt. Este edifici disposa d'instal·lacions adequades per a l'ús previst i reunix els requisits que establix la normativa bàsica.

El nou centre té 30 unitats d'Educació Secundària Obligatòria i 8 de Batxillerat, així com capacitat per a 900 places escolars d'ESO i 280 per a Batxillerat.

El regidor d'Educació, Josep Manuel Tarazona, ha expressat: «**La creació de l'IES Número 5 com a centre és una notícia prou important. Tindre entitat jurídica pròpia permet convertir un edifici amb finalitat educativa en un institut públic d'ESO i Batxillerat dins del marc normatiu educatiu i administratiu**». Així mateix, ha afegit: «**Permet dotar-lo econòmicament per al seu funcionament dins del pressupost de la Generalitat Valenciana, establir plantilla docent, nomenar l'equip directiu i poder dur a terme els procediments ordinaris de matrícula de l'alumnat**».

El regidor indica que és «**un pas decisiu per a programar i començar l'activitat acadèmica del pròxim curs**» i que, a més, la creació del centre de l'IES Número 5 permetrà convertir l'IES Jorge Juan i l'IES Eduardo Merello en Centres Públics Integrats de Formació Professional.

![](/media/2m3fupq3/2459-c.jpg?width=850&height=561.8806306306307)

*   [](http://www.facebook.com/sharer.php?u=https://aytosagunto.es/va/actualitat/el-nou-ies-numero-5-de-sagunt-disposara-de-1-180-places-escolars/ "Facebook")
*   [](http://twitter.com/share?url=https://aytosagunto.es/va/actualitat/el-nou-ies-numero-5-de-sagunt-disposara-de-1-180-places-escolars/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-nou-ies-numero-5-de-sagunt-disposara-de-1-180-places-escolars/ "Linked In")
*   [](mailto:?body=https://aytosagunto.es/va/actualitat/el-nou-ies-numero-5-de-sagunt-disposara-de-1-180-places-escolars/)